[{"text_idx": "#000000", "text": "Ailagor canolfan sglefrio ia\u0302 wedi cyfnod 'rhwystredig'"}, {"text_idx": "#000001", "text": "Mae disgwyl i un o'r ddau o ganolfannau sglefrio ia\u0302 yng Nghymru ailagor ddydd Llun, bron i 17 mis ar o\u0302l gorfod cau oherwydd y pandemig."}, {"text_idx": "#000002", "text": "Roedd newidiadau i reolau covid Llywodraeth Cymru yn golygu bod hawl gan ganolfannau o'r fath i agor ar 17 Gorffennaf, ond doedd y gwaith paratoi yng Nghanolfan Ia\u0302 Cymru yng Nghaerdydd heb ei gwblhau."}, {"text_idx": "#000003", "text": "Mae'r unig ganolfan sglefrio ia\u0302 arall yng Nghymru ar Lannau Dyfrdwy yn parhau i fod ar gau, gan ei fod yn cael ei ddefnyddio fel canolfan brechu torfol."}, {"text_idx": "#000004", "text": "Roedd canolfannau sglefrio ia\u0302 yn un o'r cyfleusterau hamdden olaf i ailagor i'r cyhoedd yma, gyda Llywodraeth Cymru'n dweud bod perygl o ledaenu Covid-19."}, {"text_idx": "#000008", "text": "\"Byddai hi wedi bod yn gre\u0302t pe taen ni wedi cael gwybod rhyw bedair wythnos yn gynt, gan y byddai hynny wedi rhoi rhagor o amser i ni allu paratoi.\""}, {"text_idx": "#000009", "text": "Disgrifiad o\u2019r llun, Mae staff wedi bod yn paratoi'r safle ers tua chwe wythnos"}, {"text_idx": "#000010", "text": "Ychwanegodd Mr Kelman ei bod hi'n siomedig bod mannau sglefrio ia\u0302 heb gael ailagor o gwbl yng Nghymru tan fis Mawrth 2020, tra bod cyfleusterau o'r fath yn Lloegr wedi gallu bod ar agor drwy gydol y flwyddyn."}, {"text_idx": "#000012", "text": "\"Mae'n siomedig iawn i'r plant hynny sy'n sglefrio neu sy'n chwarae hoci. Maen nhw wedi wynebu costau sylweddol wrth orfod teithio i ganolfannau mewn rhannau eraill o'r Deyrnas Unedig."}, {"text_idx": "#000014", "text": "\"Mae'r staff i gyd wedi gwneud gwaith ardderchog, a dwi'n gobeithio y bydd pawb sy'n dod drwy'r drysau yn gwerthfawrogi faint o ymdrech sydd wedi mynd tuag at agor y ganolfan.\""}, {"text_idx": "#000016", "text": "Dywedodd Llywodraeth Cymru bod y penderfyniad i gadw canolfannau sglefrio ia\u0302 ar gau wedi ei selio ar dystiolaeth a chyngor gan Grw\u0302p Cynghori Technegol Llywodraeth Cymru (TAG)."}, {"text_idx": "#000017", "text": "Maen nhw'n dweud bod y perygl o gael eich heintio yn uwch mewn mannau oer, gwlyb a swnllyd, a bod coronafeirws yn debygol o oroesi ar yr ia\u0302 ei hun am gyfnod sylweddol tra bod risg hefyd o gael eich heintio wrth gyffwrdd y waliau neu yn yr ystafelloedd newid."}, {"text_idx": "#000019", "text": "Ond wrth i Ganolfan Ia\u0302 Cymru yng Nghaerdydd baratoi i groesawu'r cyhoedd unwaith eto, mi fydd canolfan sglefrio Glannau Dyfrdwy yn Sir y Fflint yn aros ar gau."}, {"text_idx": "#000020", "text": "Mae'r safle yn cael ei ddefnyddio fel canolfan brechu torfol gan Fwrdd Iechyd Betsi Cadwaladr tan fis Mawrth 2022."}, {"text_idx": "#000021", "text": "Dywedodd Jake Forster o glwb hoci ia\u0302 Deeside Dragons, fod pobl ifanc wedi bod yn teithio ar hyd gogledd orllewin Lloegr i sglefrio, ac y gallai hynny gael effaith ddifrifol ar chwaraeon y gaeaf yn yr ardal."}, {"text_idx": "#000022", "text": "\"Mae'r system ieuenctid yma wedi ei chwalu, ac fe allai hi gymryd blynyddoedd i'w hadfer,\" meddai."}, {"text_idx": "#000025", "text": "\"Mae hi'n siomedig eu bod nhw wedi dewis yr adeilad yma pan roedd cymaint o opsiynau eraill ar gael. Wrth i ni ddechrau dychwelyd i normalrwydd, mae hi'n teimlo braidd fel ein bod ni wedi cael ein hanghofio.\""}, {"text_idx": "#000026", "text": "Dywedodd llefarydd ar ran Bwrdd Iechyd Betsi Cadwaladr bod y ganolfan wedi ei lleoli yn rhywle sy'n gyfleus i bobl yr ardal, ac sy'n eu galluogi nhw i frechu nifer fawr o bobl bob dydd mewn modd diogel ac effeithlon."}, {"text_idx": "#000032", "text": "'Mor bwysig cael diffibriliwr i glwb pe\u0302l-droed mab'"}, {"text_idx": "#000039", "text": "Cofio'r brotest ar y bont"}]